
        Republika Hrvatska
       Općinski sud u Rijeci
           Prekršajni odjel                                   
Posl. broj: Pp-3143/2025-9

U   I M E   R E P U B L I K E   H R V A T S K E

P R E S U D A 
		       
Općinski sud u Rijeci, Prekršajni odjel, po sucu toga suda Vladi Pleše, uz sudjelovanje Ursule Čorić, kao zapisničarke, u prekršajnom predmetu protiv okrivljenika Marina Dančulovića, radi djela prekršaja iz čl. 22. st. 3. Zakona o zaštiti od nasilja u obitelji (NN br. 70/17, 126/19, 84/21, 114/22, 36/24) iz optužnog prijedloga PU Primorsko-goranske, Druge policijske postaje Rijeka, klasa: 211-07/25-5/21278, urbroj: 511-09-24-25-1 od 11. kolovoza  2025. na javnoj i glavnoj raspravi održanoj i zaključenoj 15. srpnja 2026. u nazočnosti okrivljenika, a u odsutnosti predstavnika podnositelja optužnog prijedloga, temeljem čl. 179. i čl. 183. Prekršajnog zakona (NN br. 107/07, 39/13, 157/13, 110/15, 70/17, 118/18, 114/22, u nastavku PZ) istog dana  

p r e s u d i o   j e 

	Okrivljenik Marino Dančulović, sin Ljubomira i Rine, rođ. Gašparović, rođ. 15.04.1982. u Rijeci, OIB 94169917177, s prebivalištem u Kostreni, Doričići 21 A, SSS, kuhar, nezaposlen, živi u izvanbračnoj zajednici, otac dvoje mlt. djece, državljanin RH, kažnjavan

k r i v   j e

što je: 

[bookmark: _GoBack]11. kolovoza 2025. oko 21:30 sati, u Kostreni, Doričići kbr. 21A, u obiteljskoj kući nasilnički se ponašao u obitelji (psihičko nasilje) u prisustvu mlt. djece Dore Dančulović (10) i Petra Dančulovića (7) pod utjecajem alkohola u organizmu od 0,95 g/kg obrativši se supruzi Marineli Sučevac riječima: "kurvo, droljo, podavit ću ti sve mačke", te joj uzeo mobilni uređaj marke "Samsung" i bacio na tlo obiteljske kuće uslijed čega je došlo do puknuća stakla nakon čega odlazi osobnim vozilom reg. ozn. RI 2613-T s navedene adrese, a koje ponašanje je izazvalo povredu dostojanstva i uznemirenosti kod Marinele Sučevac,

čime je postupio suprotno čl. 10. st. 1. t. 3. Zakona o zaštiti od nasilja u obitelji, kažnjivo po čl. 22. st. 3. istog Zakona.
   
Stoga se temeljem čl. 22. st. 3. Zakona o zaštiti od nasilja u obitelji okrivljeniku Marinu Dančuloviću, uz primjenu čl. 37. st. 3. PZ,

i z r i č e
NOVČANA KAZNA u iznosu od 600,00 eura (šesto eura).  

Temeljem čl. 40. st. 1. PZ, okrivljeniku Marinu Dančuloviću se u izrečenu novčanu kaznu uračunava se vrijeme uhićenja s početkom od 12. kolovoza 2025. u 02:50 sati do 12. kolovoza 2025. u 08:25 sati do kada je uhićenje trajalo, tako da se novčana kazna umanjuje za 39,82 eura pa je okrivljenik Marin Dančulović dužan platiti iznos od 560,18 eura (petsto šezdeset eura i osamnaest centa). 

Temeljem čl. 33. st. 11. PZ, okrivljenik Marino Dančulović je dužan platiti novčanu kaznu u roku od 30 dana od dana pravomoćnosti presude u korist Državnog proračuna Republike Hrvatske. 

Ukoliko u roku koji mu je određen za plaćanje novčane kazne okrivljenik Marino Dančulović uplati 2/3 izrečene novčane kazne odnosno 373,45 eura (tristo sedamdeset tri eura i četrdeset pet centa) smatrat će se da je novčana kazna u cjelini plaćena.

Na temelju čl. 139. st. 3. u svezi s čl. 138. st. 2. PZ, okrivljenik Marino Dančulović je dužan na ime troškova prekršajnog postupka platiti paušalni iznos od 50,00 eura (pedeset eura) u roku od 30 dana od dana pravomoćnosti presude u korist Državnog proračuna Republike Hrvatske.

   Na temelju odredbe čl. 34. st. 1. i čl. 152. st. 4. PZ, ako okrivljenik Marino Dančulović novčanu kaznu i troškove postupka ne plati u roku koji mu je određen, sud će izdati nalog Fini za prisilnu naplatu novčane kazne i troškova postupka na novčanim sredstvima okrivljenika.

Obrazloženje

1.Optužnim prijedlogom PU Primorsko-goranske Druge policijske postaje Rijeka, klasa: 211-07/25-5/21278, urbroj: 511-09-24-25-1 od 11. kolovoza  2025., stavljeno je na teret okrivljeniku Marinu Dančuloviću počinjenje prekršaja opisanog u čl. 10. st. 1. t. 3. Zakona o zaštiti od nasilja u obitelji, kažnjivog po čl. 22. st. 3. istog Zakona. 
2.Okrivljenik Marino Dančulović je na saslušanju iskazao da se smatra krivim za prekršaj koji mu se stavlja na teret. Iznoseći svoju obranu priznaje da je kritičnog dana počinio psihičko nasilje u obitelji prema svojoj supruzi Marineli Sučevac u prisutnosti naše djece Dore i Petra na način da je pod utjecajem alkohola u organizmu u 0,95 g/kg obratio se supruzi Marineli riječima: "Kurvo, droljo, podaviti ću ti sve mačke." te joj potom uzeo mobilni uređaj marke Samsung kojeg je bacio na pod i na kojem je uslijed udarca došlo do puknuća stakla nakon čega se udaljio sa adrese obiteljske kuće osobnim vozilom reg. oznake RI 2613-T. Za počinjeni prekršaj iskreno se kaje, svjestan je da nije smio tako postupiti. Nakon predmetnog događaja ispričao se supruzi i zajedno žive u izvanbračnoj zajednici stoga moli sud da navedeno uzme u obzir prilikom donošenja odluke.
3.U provedenom dokaznom postupku saslušana je kao svjedok – žrtva, Marinela Sučevac, te je proveden je dokaz čitanjem materijalne dokumentacije koja prileži spisu i to u zapisnik o ispitivanju prisutnosti alkohola br.02456961 Druge policijske postaje Rijeka na ime Marino Dančulović od 12. kolovoza 2025., izvješće o uhićenju Druge policijske postaje Rijeka od 12. kolovoza 2025., naredbu o određivanju mjere opreza Druge policijske postaje Rijeka od 12. kolovoza 2025., zapisnik o ispitivanju svjedokinje Marinela Sučevac od 12. kolovoza 2025., obrazac o provedenom postupku pojedinačne procjene potrebe žrtve za zaštitom od 11. kolovoza 2025., obrazac rizičnih faktora za ponavljanje nasilničkih ponašanja (list spisa 18-19),  izvješće o intervenciji povodom dojave nasilja u obitelji (list 20-22 spisa), fotografije (list 24-25 spisa) te u izvadak Ministarstva pravosuđa RH, Odjela za prekršajne evidencije na ime Marino Dančulović od 16. siječnja 2026.
4.Svjedok-žrtva na saslušanju je iskazala da se predmetnog dana nalazila u obiteljskoj kući sa svojom maloljetnom djecom Dorom i Petrom kada je negdje oko 21,30 sati došao njezin suprug Marino koji je bio pod utjecajem alkohola te joj se obratio riječima: "Kurvo, droljo, podaviti ću ti sve mačke" nakon čega joj je uzeo mobilni uređaj koji je bacio na pod, a koji se tom prilikom razbio. Navedeno ponašanje ju uznemirilo te je povrijeđeno njezino dostojanstvo nakon čega je pozvala policiju. Nakon navedenog događaja suprug joj se ispričao, ponovno žive zajedno i njihov odnos je  skladan.
5.U tako provedenom postupku, temeljem jasnog i okolnosnog priznanja okrivljenika te iskaza saslušane svjedokinje - žrtve Marinele Sučevac, kao i činjenica utvrđenih uvidom u materijalnu dokumentaciju koja prileži spisu, ocjenjujući obranu okrivljenika, iskaz saslušane svjedokinje i ostale provedene dokaze posebno i u njihovoj ukupnosti, sud je nedvojbenim utvrdio da se okrivljenik kritičnog dana nasilnički ponašao u obitelji počinivši psihičko nasilje prema svojoj supruzi Marineli Sučevac, zbog čega je proglašen krivim. 
	 6.Odlučujući o prekršajnoj sankciji, sud je cijenio sve okolnosti koje utječu na njen izbor u smislu odredbe čl. 36. PZ, pa je tako olakotnim cijenio da je okrivljenik priznao prekršaj te izrazio kajanje i žaljenje, a otegotne okolnosti na strani okrivljenika ovaj sud nije našao unatoč činjenici što je isti prekršajno kažnjavan. Uvjerenje je suda da će izrečena novčana kazna u izreci naznačenom iznosu, koja mu je ublažena sukladno čl. 37. st. 3. PZ, postići svoju svrhu, te u dovoljnoj mjeri utjecati na okrivljenika da uvidi neprihvatljivost svojeg postupka zbog kojeg je kažnjen i odvratiti ga da ubuduće čini ovakve i slične prekršaje. 
7.Temeljem odredbe čl. 152. st. 3. PZ, novčana kazna smatrat će se u cjelini plaćenom, ako osuđena osoba plati 2/3 izrečene novčane kazne u roku određenom ovom presudom.
	  8.Okrivljenik je dužan platiti trošak postupka koji je u ovom postupku odmjeren u skladu s duljinom trajanja i složenošću provedenog postupka. 

Rijeka, 15. srpnja 2026.
     
 ZAPISNIČARKA                                                                                         SUDAC
   Ursula Čorić, v.r.                                                                              Vlado Pleše, v.r.

Za točnost otpravka-ovlašteni službenik:



UPUTA O PRAVNOM LIJEKU:
Protiv ove presude stranke imaju pravo žalbe na Visoki prekršajni sud RH, u roku od 8 dana, po primitku presude, putem Općinskog suda u Rijeci, Prekršajnog odjela, u dva istovjetna primjerka, bez naplate takse, na adresu Žrtava fašizma 7,  Rijeka. 
DOSTAVITI:
1. tužitelju 
2. okrivljeniku
3. žrtvi Marineli Sučevac (po pravomoćnosti)
4.Hrvatski zavoda za socijalni rad, PU Rijeka (po pravomoćnosti)
5. spis

